text: Slut med fede børn i Hedensted kommune
  29 november 2012 kl. 10.53
  Hedensted Kommune åbner nu en overvægtsklinik for tykke børn.
  Klinikken åbner i begyndelsen af det nye år.
  Den er et samarbejde mellem sundhedsplejen, sundhedsfremme og Enheden for Overvægtige Børn og Unge ved Holbæk Sygehus. 
  Sidstnævnte er bl.a. kendt fra ?Generation XL? på DR1 og har siden 2008 hjulpet flere en 1200 børn til vægttab.
  - Vi glæder os til at arbejde for lige så gode resultater i Hedensted Kommune som i Enheden ved Holbæk Sygehus, siger ledende sundhedsplejerske Grethe Stjernholm. 
  Metoden?
  Barnet skal lave flere livsstilsændringer på én gang, for hvis blot barnet stopper med en enkelt uvane, vil kroppen forsøge at modvirke vægttabet.
  Det kan f.eks. være ved at nedsætte kroppens energiforbrug til immunforsvar, vækst og kropstemperatur. 
  Mange forskellige livsstilændringer kan derimod tilsammen overvinde kroppens modstand mod vægttab. 
  Hver sjette uge i halvandet år skal børnene mødes med en sundhedsplejerske og en sundhedskonsulent, der skal sikre, at vægttabet og de gode vaner bliver permanent.
  